Vynález zkázy

Vynález zkázy (doslova: Vynález skazy) je česko-slovenský vedecko-fantastický film režiséra Karla Zemana z roku 1958, nakrútený podľa rovnomenného románu francúzskeho spisovateľa Julesa Verna.

Film bol natočený inovátorským spôsobom. Vizuálna stránka bola založená na pôvodných ilustráciách a rytinách k Verneovým románom od francúzskych maliarov Édouarda Rioua a Léona Beneta. Úmyselne naivizujúce špeciálne efekty boli inšpirované technikami používanými vo francúzskych filmoch Georgesa Mélièsa z počiatku 20. storočia. Kúzlo tohto filmu, ktorý patrí medzi vysoko cenené svetové klasiky, ešte umocnil poetický scenár básnika Františka Hrubína a hudba renomovaného filmového skladateľa Zdeňka Lišku.

 Dej 
Rozprávačom príbehu je asistent geniálneho vynálezcu profesora Rocha, Šimon Hart. Profesor sa venuje vývoju novej explozívnej látky. Tá by potenciálne mohla zničiť svet. Dostáva sa tým do hľadáčika grófa Artigasa. 

Artigas unesie profesora Rocha do svojho sídla na ostrovnej sopke niekde v Atlantickom oceáne. Cestou sú svedkami toho, ako Artigas, dobrodruh a zloduch v jednom, vo svojej ponorke potopí loď a zmocní sa jej bohatstva. Z lode zachránia Janu, ktorá je tiež zobraná do zajatia. 

Artigas na ostrove núti profesora pracovať na dokončení vynálezu. Šimon pošle správu v improvizovanom teplovzdušnom balóne. Artigas už vie, že je jeho tajomstvo bolo odhalené a začne sa opevňovať. Šimon sa dobrovoľne prihlási na opravu podmorského kábla. Pritom dôjde k stretu s obrovským hlavonožcom. Šimon to využíva na útek, stále navlečený v skafandri. Zostáva mu však len málo vzduchu. Zachráni ho spriatelená ponorka, ktorú však potopia piráti. Šimon sa zachráni a vylieza do Janinej izby. Na poslednú chvíľu sa obaja zachránia pri útoku flotily na ostrov. 

 Obsadenie 

 Arnošt Navrátil ako profesor Roch
 Lubor Tokoš ako Šimon Hart
 František Šlégr ako kapitán pirátov
 Miloslav Holub ako Artigas
 Václav Kyzlink ako inžinier Serke
 Jana Zatloukalová (dabing: Alena Kreuzmannová) ako Jana
 Otto Šimánek ako muž vo vlaku
 Felix le Breux
 František Řehák

 Vybrané ocenenia 
Film patrí k tým najoceňovanejším z bývalého Česko-Slovenska: 

 Svetový filmový festival pri EXPO '58, Brusel – Veľká cena v súťaži hraných filmov
 Mezinárodná prehliadka víťazných filmov, Mexico City, 1958
 Cena Filmového diváka ČSR najúspešnejší film roku 1958
 Cena česko-slovenskej filmovej kritiky za rok 1958
 Veľká mezinárodná cena Francúzskej filmovej akadémie 1959
 V ankete japonských filmových kritikov sa film umiestnil medzi 20 najlepšími zahraničnými filmami v roku 1959
 Festival česko-slovenských filmov Banská Bystrica 1959
 Štátna cena režisérovi 1959 – Česko-slovenská cena mieru
 Kongres UNIATEC Praha 1960 – 1. miesto

 Reštaurovaná verzia 
V roku 2014 sa oficiálne začali práce na digitálnom čistení filmu. Stalo sa tak v rámci projektu Čistenie sveta fantázie, ktorý je výsledkom spolupráce Českej filmovej nadácie, Múzea Karla Zemana a Českej televízie s podporou českého Ministerstva kultúry. Americký reštaurátor James Mockoski v programe Hyde Park uviedol, že pri práci na filme boli objavené niektoré chyby, ako napríklad prítomnosť animátora v zábere, ale považoval ich za autorský rukopis, a preto neboli počas procesu čistenia odstránené.

Premiéra reštaurovaného filmu sa konala 10. júla 2015 na svetovej výstave Expo 2015 v Miláne v Taliansku a súčasne na Medzinárodnom filmovom festivale v Karlových Varoch spolu s ďalšími novo zrekonštruovanými filmami. V ten istý deň Česká televízia zaradila túto verziu filmu do programu svojho kanálu ČT2.

 Referencie 

 Pozri aj 

 Karel Zeman
 Jules Verne

 Iné projekty 

 Externé odkazy 





 Zdroj 

Kategória:České filmy
Kategória:Filmy podľa názvu
Kategória:Filmy podľa románu
Kategória:Filmy z 1958
Kategória:Dobrodružné filmy
Kategória:Vedecko-fantastické filmy
Kategória:Filmy adaptované podľa kníh Julesa Verna
Kategória:Filmy o pirátoch